Veližas

Veližas () – miestas Rusijos Federacijos vakaruose, Smolensko srityje, netoli sienos su Baltarusija, už 130 km į šiaurės vakarus nuo Smolensko. Įsikūręs abipus Dauguvos upės. 

 Istorija 

Rašytiniuose šaltiniuose Veližas pirmą kartą paminėtas Bychovco kronikoje kalbant apie 1392 m. įvykius.

Manoma, kad apie 1355 m. Veližas buvo prijungtas prie LDK. Nuo tada miestas ilgą laiką (iki 1772 m.) buvo LDK pasienio vietovė. 

1500–1503 m. karo su Maskva metu ir pakartotinai 1533 m. Veližą buvo užėmę maskvėnai, tačiau 1580 m. (Livonijos karo metu) Veližo tvirtovė ir miestas vėl grįžo Lietuvai; Magdeburgo teisės miestui suteiktos 1585 m.

1655–1678 m. miestas priklausė Maskvos valstybei.  

Per Pirmąjį Abiejų Tautų Respublikos padalinimą (1772 m.) Veližas atiteko Rusijai. 1776 m. gavo apskrities miesto teises.

1812 m. Veližas buvo Prancūzijos karių poilsio vieta. XIX a. – Vitebsko gubernijos miestas, Veližo apskrities centras. 

Per II pasaulinį karą didžioji miesto dalis buvo sugriauta; daugelis tada tik apnaikintų Veližo architektūros paminklų pokariu visiškai sunaikinti vietos valdžios sprendimu.

 Šaltiniai